双调・殿前欢和阿里西瑛韵
作者：杨朝英
朝代：元

paragraphs: 白云窝，樵童斟酒牧童歌。
醉时林下和衣卧，半世磨陀。
富和贫争甚么？自有闲功课，共野叟闲吟和。
呵呵笑我，我笑呵呵。
白云窝，闲赊村酒杖藜拖。
乐天知命随缘过，尽自婆娑。
任风涛万丈波，难著莫，醉里乾坤大。
呵呵笑我，我笑呵呵。
白云窝，浮云富贵待如何？闲时膝上横琴坐，半世磨陀。
待为□□甚么，无著莫，把世事都参破。
呵呵笑我，我笑呵呵。
白云窝，天边乌兔似飞梭。
安贫守己窝中坐，尽自磨陀。
教顽童做过活，到大来无灾祸。
园中瓜里，门外田禾。
白云窝，守著个知音知律俏奴哥。
醉时鸳帐同衾卧，两意谐和。
尽今生我共他，有句话闲提破。
花前对饮，月下高歌。